Charles Glover Barkla
Charles Glover Barkla, 27.6.1877-23.10.1944, engelsk fysiker, fra 1913 professor ved universitetet i Edinburgh. Barkla var pioner inden for den eksperimentelle udforskning af røntgenstrålers spredning. Nogle af hans tidlige resultater var med til at fastslå, at røntgenstråler er elektromagnetiske bølger; senere opdagede han i samarbejde med Charles Sadler grundstoffernes karakteristiske røntgenspektre, de såkaldte K og L linjer. For denne opdagelse blev han i 1918 tildelt nobelprisen.